P9_TA(2022)0086

Talba għat-tneħħija tal-immunità ta' Włodzimierz Cimoszewicz

Deċiżjoni tal-Parlament Ewropew tal-24 ta' Marzu 2022 dwar it-talba għat-tneħħija tal-immunità ta' Włodzimierz Cimoszewicz (2021/2256(IMM))

(2022/C 361/03)

Il-Parlament Ewropew,

— wara li kkunsidra t-talba għat-tneħħija tal-immunità ta' Włodzimierz Cimoszewicz, imressqa fl-14 ta' Lulju 2021 mill-Prosekutur Ġenerali tar-Repubblika tal-Polonja, b'rabta ma' proċedimenti kriminali li l-Prosekutur tad-Distrett ta' Białystok jixtieq jibda kontrih, u mħabbra fis-sessjoni plenarja fl-24 ta' Novembru 2021,

— wara li kkunsidra r-rinunzja ta' Włodzimierz Cimoszewicz għad-dritt li jinstema', skont l-Artikolu 9(6) tar-Regoli ta' Proċedura tiegħu,

— wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett,

— wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fil-21 ta' Ottubru 2008, fid-19 ta' Marzu 2010, fis-6 ta' Settembru 2011, fis-17 ta' Jannar 2013 u fid-19 ta' Diċembru 2019 (1),

— wara li kkunsidra l-Artikolu 105(2) u l-Artikolu 108 tal-Kostituzzjoni tar-Repubblika tal-Polonja kif ukoll l-Artikoli 7b(1) u 7c(1) tal-Att tal-Polonja tad-9 ta' Mejju 1996 dwar il-prestazzjoni tad-dmirijiet ta' Membru tal-Parlament Pollakk jew tas-Senat,

— wara li kkunsidra l-Artikoli 5(2), 6(1) u 9 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Affarijiet Legali (A9-0057/2022),

A. billi l-Prosekutur Ġenerali tar-Repubblika tal-Polonja ressaq talba mill-Prosekutur Pubbliku tad-Distrett ta' Białystok għat-tneħħija tal-immunità ta' Włodzimierz Cimoszewicz, Membru tal-Parlament Ewropew, għal awtorizzazzjoni biex jinbdew proċedimenti kriminali kontrih fir-rigward ta' reat skont it-tifsira tal-Artikolu 177(1) flimkien mal-Artikolu 178(1) tal-Kodiċi Kriminali Pollakk; billi l-imsemmija talba għat-tneħħija tal-immunità parlamentari ġiet ikkomunikata mill-awtorità ġudizzjarja skont l-Artikolu 9(12), tar-Regoli ta' Proċedura tiegħu, għaldaqstant jiġbed l-attenzjoni għall-fatt li l-Artikolu 9(1) tar-regoli ta' proċedura tiegħu jirrikjedi li kwalunkwe talba għat-tneħħija tal-immunità ssir minn “awtorità kompetenti ta' Stat Membru” u li ż-żewġ kunċetti mhumiex identiċi;

B. billi fl-4 ta' Mejju 2019 fid-08.50 f'Hajnówka (il-Polonja), Włodzimierz Cimoszewicz allegatament laqat bin-naħa ta' quddiem tal-vettura tiegħu persuna li kienet fuq iż-żebra crossing; billi, wara l-inċident, Włodzimierz Cimoszewicz ipprova jikkonvinċi lill-vittma biex tiġi ttrasportata lejn l-isptar, iżda l-vittma rrifjutat u talbet li tinġieb lura bir-rota tagħha lejn darha; billi, sabiex jakkumpanja lill-vittma bil-karozza lejn darha f'Hajnówka, Włodzimierz Cimoszewicz imbagħad telaq mill-post tal-inċident, mingħajr ma informa lis-servizzi ta' emerġenza jew lill-pulizija dwar l-inċident, allegatament bi ksur tal-obbligu legali previst fl-Artikolu 44(2) tal-Liġi tal-20 ta' Ġunju 1997 dwar it-traffiku fit-toroq; billi għal ħabta tad-09.30, ladarba waslet id-dar tagħha, il-vittma finalment qablet li tittieħed l-isptar ta' Hajnówka; billi fl-isptar, il-vittma infurmat lill-persunal li kellha inċident tat-traffiku u l-isptar immedjatament informa lill-awtorità tal-infurzar tal-liġi dwar l-inċident bit-telefown u l-awtorità mbagħad għaddiet l-informazzjoni lill-għassa tal-pulizija fid-distrett ta' Hajnówka; billi l-vittma, wara li għamlet l-eżamijiet mediċi li kien hemm bżonn u rċeviet l-assistenza medika meħtieġa, telqet mill-isptar fl-istess jum; billi Włodzimierz Cimoszewicz ġie ttestjat għal-livell tal-alkoħol fid-demm u t-testijiet imwettqa ma żvelaw ebda preżenza ta' alkoħol;

C. billi l-allegat reat la għandu rabta diretta jew evidenti mal-qadi minn Włodzimierz Cimoszewicz ta' dmirijietu bħala Membru tal-Parlament Ewropew, u lanqas ma jikkostitwixxi opinjoni espressa jew vot mogħti fil-qadi ta' dmirijietu bħala Membru tal-Parlament Ewropew, fis-sens tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;

D. billi, skont l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu, fit-territorju tal-Istat tagħhom stess, l-immunitajiet mogħtija lill-membri tal-parlament ta' dak l-Istat;

E. billi, skont l-Artikolu 105(2) u l-Artikolu 108 tal-Kostituzzjoni tar-Repubblika tal-Polonja tat-2 ta' April 1997, kif ukoll l-Artikolu 7(1), (2) u (4), l-Artikolu 7b(1) u l-Artikolu 7c(1) tal-Liġi tad-9 ta' Mejju 1996 dwar il-qadi tad-dmirijiet ta' Membru tal-Parlament u ta' Senatur (2), Membru ma jistax jiġi intervistat bħala suspettat jew jitqies kriminalment responsabbli mingħajr l-awtorizzazzjoni tal-Parlament Ewropew;

F. billi, minn naħa, il-Parlament ma jistax jitqies bħala qorti u, min-naħa l-oħra, il-Membru ma jistax, fil-kuntest ta' proċedura għat-tneħħija tal-immunità, jitqies bħala “akkużat” (3);

G. billi l-għan tal-immunità parlamentari huwa li tipproteġi lill-Parlament u lill-Membri tiegħu minn proċedimenti legali relatati ma' attivitajiet imwettqa fil-qadi tad-dmirijiet parlamentari u li huma inseparabbli minn dawn l-attivitajiet;

H. billi f'dan il-każ, il-Parlament ma sab l-ebda evidenza ta' fumus persecutionis, jiġifieri elementi fattwali li jindikaw li l-intenzjoni sottostanti għall-proċedimenti legali tista' tkun li ssir ħsara lill-attività politika ta' Membru u b'hekk lill-Parlament Ewropew;

1. Jiddeċiedi li jneħħi l-immunità ta' Włodzimierz Cimoszewicz;

2. Jagħti istruzzjonijiet lill-President tiegħu biex tgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika tal-Polonja u lil Włodzimierz Cimoszewicz.

(1) Is-sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C-200/07 u C-201/07, ECLI:EU:C:2008:579; is-sentenza tal-Qorti Ġenerali tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; is-sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI:EU:C:2011:543; is-sentenza tal-Qorti Ġenerali tas-17 ta' Jannar 2013, Gollnisch vs il-Parlament, T-346/11 u T-347/11, ECLI:EU:T:2013:23. is-sentenza tal-Qorti tal-Ġustizzja tad-19 ta' Diċembru 2019, Junqueras Vies, C-502/19, ECLI:EU:C:2019:1115.

(2) Ġurnal Uffiċjali 2018.1799, verżjoni kodifikata.

(3) Is-sentenza tal-Qorti Ġenerali tat-30 ta' April 2019, Briois vs il-Parlament, T-214/18, ECLI:EU:T:2019:266.